Op die eerste Sondag ná Epifanie kom Jesus se doop sterk na vore as die geleentheid waar God Jesus se identiteit as Seun bevestig en vanwaar Hy begin met sy bediening op aarde.
Die tekste wat hiermee saamgaan, insluitend die sleutelteks vir hierdie Sondag, handel oor die identiteit van die magtige en reddende God.
Die sleutelteks gaan spesifiek oor die dienaar wat God uitgekies het vir sy werk, om met God se eie Gees op hom, hierdie werk te doen, maar met 'n meer sagmoedige mag as die tipiese wêreldse heerser.
"Jy, gebied van Sebulon en gebied
3'n Geknakte riet sal hy nie afbreek nie,
'n lamppit wat dof brand,
Toetrede: Psalm 29 verse 1-2 of
F210.Erken nou die Heer vers 1, brug en refrein
Sang Psalm 29 verse 3-4 of
F210.Erken nou die Heer refrein
Seëngroet: Psalm 29:11 Die Here gee krag aan sy volk; die Here seën sy volk met oorvloed.
Respons: Sang Psalm 29:5
F210. "Erken nou die Heer vers 2"
Lied 343 "Loof die God van ons verlange!" of
F192. Die Koning Is Hier of
VONKK 142 Jesus, Verlosser, U Daal Tot Ons Neer [bekende melodie: Zion's Daughter]
Danksegging en geloofsbelydenis: Lied 339 "Halleluja! Prys die Heer"
Skriflesing: Jesaja 42:1-9
Slotsang: Lied 486 "Bring aan die volke die boodskap"
Seën: Lied 364 refrein "Kom, loof die Heer…"
As julle Psalm 29 (of F210, 'n verwerking van Psalm 29) sing saam met die votum en seëngroet, geskied dit alles sonder aankondiging:
Psalm 29 verse 1-2 of
F210. Erken nou die Heer vers 1, brug en refrein
Respons: Sang Psalm 29 verse 3-4 of
F210. "Erken nou die Heer" refrein
Psalm 29:11 Die Here gee krag aan sy volk; die Here seën sy volk met oorvloed.
Sang Psalm 29:5
Vanoggend se Skriflesing, Jesaja 49, bied 'n aangrypende beeld van die Dienaar van God, wat ons vanuit 'n NT perspektief verstaan as Jesus. Dit sê:
In hierdie Dienaar se hande is ons veilig. Hierdie dienaar hanteer ons met liefde en genade, ook ons gebrokenheid en mislukkings.
Gesels oor "sagmoedigheid" – of dalk eerder "sagtheid". Help kinders om te verstaan dat "sagtheid" en "krag / om sterk te wees" dikwels saamgaan. Om "sag" te wees, is nie gelyk daaraan om "swak" te wees nie.
Laat iemand maak of hulle vinger seergekry het. Vra dan vir 'n kind hoe hulle die seer vinger sal behandel. Jy sal saggies werk met die een met die seer vinger, hulle troos, die vinger met watte en ontsmettingsmiddel skoonmaak, 'n pleister plak. (Laat hulle dit doen – bring watte en pleister.) Jy gaan nie op die seerplek druk of vir die een in pyn lag nie. Jy moet self ook dapper wees, want soms kry jou hartseer omdat jy hulle jammer kry.
Verduidelik dat dit is hoe Jesus is – sag of sagmoedig. Lig gedeeltes uit die Jesaja-teks uit wat dit beklemtoon – of laat gesinne die teks saam lees en gedeeltes uitlig wat Jesus se sagtheid bevestig.
Herinner almal dat ons ook saggies met mekaar werk.
En aangesien kinders versot is op pleisters, kan jy vir elkeen 'n pleister plak om hulle te herinner dat Jesus saggies met hulle werk.
Op 'n dag, op die oewer van die Jordaanrivier, het 'n groot dag in die lewe van die Triniteit afgespeel. Ons lees in Matteus 3 hoe Jesus van Galilea in die noorde af kom. Hy kom na Johannes toe, by die Jordaanrivier, om deur Johannes met 'n bekeringsdoop gedoop te word. Hoewel Jesus geen sonde gehad het nie, kom sit Hy sy skouer onder mense se sonde in. Hy identifiseer met ons sonde, om ons Verlosser van sonde te word. Dit gebeur by sy doop.
Toe Jesus uit die water orent kom, het die Gees van God soos 'n duif op Hom neergedaal. Jesus het ook die stem van die Vader uit die hemel gehoor: "Dit is my geliefde Seun. Oor Hom verheug Ek my." (Matt 3:17).
Inderdaad 'n groot dag in die lewe van Vader, Seun en Heilige Gees. Die Seun voer sy roeping uit deur met mense se sonde te identifiseer, sodat Hy verlossing kan bring. Die Heilige Gees bekragtig Hom vir sy roeping. As gehoorsame Dienaar van die Here spreek die Vader sy vreugde oor die Seun uit.
'n Dag om te onthou.
In die boek Jesaja, spesifiek in die gedeelte van hoofstukke 40 tot 55, kom daar vier liedere voor wat bekendstaan as liedere oor die Dienaar van die Here.
Die volk hoor hoe die profeet hierdie vier liedere sing terwyl hulle wreed ontwortel in ballingskap in Babilonië verkeer. Hulle is sonder leiers. Die Here praat egter met hulle, en kondig vir hulle aan dat Hy 'n leier voorsien, die Dienaar van die Here.
Dit is nie altyd in Jesaja duidelik presies wie en hoe hierdie Dienaar is of sal wees nie. Soms lyk dit of die hele volk die Dienaar van die Here is. Soms word die Dienaar as 'n individu voorgestel. Daar sal in die toekoms 'n spesifieke Dienaar van die Here opstaan deur wie God groot dinge gaan doen.
Die Dienaar kan selfs verskillende individue wees. Die Persiese koning, Kores, wat die Babiloniërs verslaan en Israel toegelaat het om uit ballingskap terug te keer na hul land, word deur God in diens geneem. Hy kan inderdaad 'n dienaarsrol vervul, want God gebruik wie God wil. Net soos die Here die heidens keiser Augustus se volkstelling later gebruik om toe te sien dat Jesus in Betlehem gebore word, neem God in diens wie God wil.
Tog is die Dienaar van die Here meer as die volk of sekere tydgenote van die Jode in ballingskap. Daar is kante en elemente van die Dienaar se bediening wat om vervulling roep, maar nie in daardie tyd vervul word nie.
Kom ons kyk van naderby na ons teks, wat een van vier van hierdie liedere oor die Dienaar van die Here is.
'n Lied oor die Dienaar
Jesaja 42 verse 1 tot 9 kan in twee dele verdeel word. Die eerste vier verse handel oor die Dienaar van die Here, verse vyf tot nege handel oor die Here van die Dienaar.
Verse 1 tot 4
Die bediening en karakter van die Dienaar van die Here word in verse 1 tot 4 uitgespel:
Die Dienaar van die Here word spesifiek deur God geroep en aangestel. God kies die Dienaar uit, God laat sy Gees op die Dienaar kom (1);
Die taak van die Dienaar van God is om God se wil aan die nasies bekend te maak (1). Die Hebreeuse woorde wat hier met die wil van God vertaal word, beteken letterlik die "geregtigheid" (mishpat) van God. In 'n tyd toe die volk in ballingskap ervaar daar is geen geregtigheid meer vir hulle nie, hoor hulle dat die Here 'n Dienaar aanstel om God se geregtigheid te bring (verse 1 en 4);
Die Dienaar van die Here kom sonder fanfare en 'n groot mediagroep om al die aandag op hom te vestig. Hy kom ook nie met militêre geweld om God se wil af te dwing nie. Volgens vers 2 sal hy nie hard roep of skree nie;
Dit word in vers 3 uitgebrei deur te sê die Dienaar van die Here sal sag met mense werk. Gebreekte mense of mense wat seergekry het, sal hy versigtig en sagkens hanteer. 'n Geknakte riet of dowwe lamppit, 'n mens met worsteling en seer, kan by hom vertroosting vind;
Hoewel die dienaar nie met geweld werk nie, sal selfs gewelddadige mense hom nie uitknikker voordat hy nie die wil van God, die geregtigheid van God, volledig bekendgemaak het nie (4). Hiervoor wag selfs die verste eilande.
Wil en geregtigheid van God
Ons moet bietjie langer stilstaan by verse 1, 3 en 4 waar gesê word die Dienaar sal die wil van God bekend maak. Hierdie wil van God, is die geregtigheid (mishpat) van God.
Wat is die mishpat, die wil, die geregtigheid van God, wat die Dienaar gaan bring? Waar God se mishpat heers, leer die Ou Testamentiese profete ons, is die samelewing heel. In so 'n samelewing word alle bekommernisse en probleme geadresseer. 'n Samelewing sonder enige mishpat is een waarin brute krag tot voordeel van enkele mense gebruik word. Daarom is die mishpat wat die lydende dienaar gaan bewerkstellig niks anders as die redding van God nie. Dié redding is nie net 'n private vergiffenis van sonde nie. Dié redding is ook nie net die totstandkoming van 'n humanitêre stelsel wat 'n meer gelyke samelewing kan bewerkstellig nie. Hierdie mishpat is die lewegewende orde wat bestaan wanneer die skepping funksioneer volgens God se wil. In so 'n wêreld is alle verhoudinge heel: die verhouding tot God, tot mekaar en tot die wêreld.
Die God van die Dienaar
Vanaf vers 5 lees ons Wie die God is, wat die Dienaar stuur en gebruik:
Die God van die Dienaar is die almagtige Skepper en Lewe-gewer van alles wat bestaan. Hy het 'n wonderlike wêreld geskep en maak lewe moontlik (5). Terwyl daar in Babilonië baie afgode is, moet die volk weet dat daar net een ware God is.
Hy is die Here van die verbond met sy volk. Dit beteken God het trou gesweer aan sy volk, en verlaat hulle nie. Die Here verbind Hom deur sy dienaar aan die volk. Die Here sal ook aan sy dienaar trou bly, hom vashou en beskerm, en hom God se lig vir die nasies maak (6). God gaan hierdie dinge nie net doen vir Jode nie, maar ook vir al die nasies. Die verlossing en geregtigheid is vir almal.
God sal kragtige dinge deur sy Dienaar doen: blindes sal sien, gevangenes bevry word, daar sal geregtigheid en genesing vir mense kom (7).
Die Here beklemtoon dat Hy die enigste God is – daar is nie afgode nie, daar is nie plaasvervangers nie, daar is net een ware God, die God van Israel wat vir al die nasies lig en genesing bring (8)
God kondig al hierdie wonderlike nuwe dinge aan, en laat sy volk daarvan hoor, sodat hulle kan weet sy oordeel oor hulle, soos dit in die ballingskap tot uitdrukking kom, is nie God se laaste woord nie. God gaan nuwe dinge doen, wat vir sy volk 'n troos gaan wees (9).
Jesus, die Dienaar van God
In die boek Jesaja word dit nooit duidelik wie die uiteindelike Dienaar van die Here is nie. Hier is die genesing en verlossing van die Dienaar nog nie ten volle vervul nie.
Dit is eers in die Nuwe Testament dat ons in die volste sin van die woord die Dienaar van die Here in Jesus Christus ontmoet. Reeds by sy doop hoor ons hoe Jesaja 42:1 in vervulling gaan. Die Dienaar is die Een wat God se guns geniet (42:1), Hy is die Seun van God in wie en oor wie God God verheug (Matt 3:17). Jesus is die Dienaar oor wie God sy Gees laat kom. Deur Hom sal al God se geregtigheid vervul word.
Terwyl die volk daar in ballingskap was, sou hulle kon vra waar die geregtigheid van God is. Waar is God wanneer mense swaarkry, spesifiek so swaarkry soos mense wie se stad, Jerusalem, verwoes is en mense op die wreedaardigste wyse denkbaar doodgemaak en in ballingskap weggevoer is?
Deur al die eeue sou God se kinders dikwels swaarkry. Selfs al het hulle uit ballingskap teruggekeer, het God se volk baie leed, swaarkry en wrede oorheersing beleef, tot in Jesus se tyd. Natuurlik het God se volk self dikwels die pad byster geraak en in sonde geval. Hulle het ook die wil van God vertrap, dis soos hulle in die eerste plek in ballingskap beland het.
Die wêreld is siek en gebroke.
God bly egter getrou aan God se wêreld. God stuur 'n Dienaar wat mense se sonde op Hom neem. Die Dienaar is nie gewelddadig nie. Die Dienaar leer egter vir mense God se wil, sodat hulle reg kan lewe.
Trouens, dit is juis deur die Dienaar wat mense God se wil leer, dat ons as mense bewus raak van ons eie sondigheid en opstand teen God. God se genade deur die Dienaar lê ons sonde bloot, sodat ons ons daarvan kan bekeer, God se wil kan leer, en genees kan word.
Hierdie Dienaar is soveel anders as die wêreld. Hy is kalm en rustig, sag en stil. Hy breek niemand verder af nie, Hy manipuleer, dreig en pleeg nie geweld nie. Vir Hom heilig die doel nie die middele nie. Hy leer ons leef op 'n manier wat genees en vry maak. Hy is 'n Koning wat nie oorheers nie, maar dien.
Ons is tans in die deel van die kerkjaar wat as "Epifanie" (verskyning) bekendstaan. Ons vier die verskyning van God se goedheid, genade, geregtigheid, genesing in die wêreld.
Epifanie gaan oor die goeie nuus van God wat sy Dienaar in Jesus Christus gestuur het. Die doop van Jesus beliggaam die verskyning van Jesus se bediening. Die doop is eintlik Jesus se troonbestyging as Dienaar van die Here. Hy is die Een wat deur God uitverkies is. God se welbehae en vreugde rus op Hom.
Van Jesus verwag ons dat al God se bedoelinge met die wêreld deur Hom, bekragtig deur die Gees, in vervulling sal gaan.
Jesus se doop is inderdaad 'n groot dag in die lewe van die Triniteit. Uit Jesaja 42 kom ons agter hoeveel eeue vantevore hierdie heuglike dag al beplan is. Ja, selfs voor die grondlegging van die wêreld het God gekies om redding vir mense te bring deur Jesus Christus, die Here.
Hoe sal ons reageer? "Daarom moet ons God prys vir sy wonderlike genade wat Hy in die Geliefde vrylik aan ons geskenk het (Ef. 1:6).